Donasies gevra vir Zuma se regskosteOudpres. Jacob Zuma (Foto: Emmanuel Croset/AFP) Die Jacob Zuma-stigting het Dinsdag ’n beroep op lede van die publiek gedoen om geld te skenk sodat oudpres. Jacob Zuma sy regskoste kan dek. “Ons versoek nederig donasies om die regskoste van ons beskermheer te help dek,” lui ’n plasing op die stigting se Twitterrekening. Die stigting het ook ’n rekeningnommer verskaf waar geldskenkings inbetaal kan word. Verskeie sosialemediagebruikers het reeds aangedui dat hulle geld – sommige tot R1 000 – vir hul oudpresident sal skenk. Dear People of South Africa and the world.Please lend a helping hand. pic.twitter.com/3pbLL6iccL — JGZuma Foundation (Official) (@JGZ_Foundation) August 24, 2021 “President Zuma word reeds 20 jaar lank hof toe gesleep, waarvoor hy ’n prokureur moet betaal. Hy word hof toe gesleep vir beuselagtighede, maar advokate moet steeds betaal word. In ’n stadium het die kwaadwillige howe selfs gedreig om sy pensioen weg te neem,” skryf ’n gebruiker op Twitter. Ander sosialemediagebruikers het ontstoke gereageer en weier volstrek om ’n sent te skenk. “Jammer, wat nou? Hy kos Suid-Afrika triljoene en hy wil meer hê?” skryf een verontwaardig. “Hy wil net korrupsie na ’n volgende vlak voortsit,” het ’n ander laat hoor. Maroela Media het vroeër berig Zuma se rekening vir regskoste het teen April reeds glo na raming meer as R16 miljoen beloop. Die appèlhof het toe beslis dat die staat nie aanspreeklik is vir die koste wat Zuma in sy persoonlike hoedanigheid aangaan nie en dat hy self daarvoor moet opdok. Die oudpresident moes sedertdien tevergeefs spook om uit die tronk te bly nadat hy skuldig bevind is aan minagting van die hof terwyl die korrupsiesaak teen hom en die Franse wapenvervaardiger Thales voortsleep.